
לכבוד 


שלום רב,


הנדון: בקשה לקבלת מידע מכוח חוק חופש המידע, תשנ"ח 1998 – 
דוחות ביקורת פנים – משרד הכלכלה והתעשייה – 2018 ו - 2019
סימוכין: בקשת מידע מיום 4.12.19
ראשית, תודה על פנייתך אלינו, כמופיע בסימוכין למכתבי זה.
בבקשת המידע שהעברת למשרדנו – הכלכלה והתעשייה, ביקשת לקבל את דוחות מבקר משרד, לשנים 2017 ו 2018.
מבדיקה שערכנו אל מול מבקרת הפנים של המשרד, ניתן ללמוד כי המדובר במספר רב של דוחות ביקורת פנימיים, כשהיענות לבקשה במתכונתה הנוכחית הנו בגדר הקצאת משאבים בלתי סבירה, בהתאם לאמור בסע' 8 (1) לחוק חופש המידע:
8. רשות ציבורית רשאית לדחות בקשה לקבלת מידע באחד מאלה: (1)  הטיפול בה מצריך הקצאת משאבים בלתי סבירה;
יוסבר: הבקשה הגורפת, כפי שהוגשה  על ידך, הינה רחבה מדי, שכן לצורך בחינת העברה של העתקי דוחות הביקורת הפנימית, יידרשו יחידת הביקורת, היחידות המקצועיות בהן בוצעה הביקורת ויחידות נוספות - לערוך בחינה מדוקדקת של השלכות מסירת כל אחד מסעיפי הדוחות וקבלת החלטה פרטנית לגביהם, בהתאם לסע' 8 ו- 9 לחוק חופש המידע, כל זאת על חשבון מטלות עיקריות אחרות שעל אותן יחידות לבצע. 
יחד עם זאת ועל אף האמור לעיל, משרדנו מוצא את ערך השקיפות כאחד מביטויו של תכלית חוק חופש המידע. 
לכן, ביקש משרדנו לבחון את סייג הקצאת המשאבים הבלתי סבירה, לאור סע' 10 בחוק:
10. בבואה לשקול סירוב למסור מידע לפי חוק זה, מכוח הוראות סעיפים 8 ו-9, תיתן הרשות הציבורית דעתה, בין היתר, לענינו של המבקש במידע, אם ציין זאת בבקשתו, וכן לענין הציבורי שבגילוי המידע מטעמים של שמירה על בריאות הציבור או בטיחותו, או שמירה על איכות הסביבה.
בחינה זו הובילה להחלטה למסור לך את רשימת דוחות ביקורת הפנים לשנים 2017  ו– 2018 ולהציע מתווה לצמצום הבקשה, באופן אשר יאפשר למשרדנו להיענות לה.
ראשית, להלן רשימת דוחות הביקורת הפנימיים שבוצעו במשרדנו, ביחס לתקופה המבוקשת ובפילוח לפי השנה בה הם הופצו.
שנת 2017:
1. אגף בכיר דוברות ופרסומים.
2. האגף לאיגוד שיתופי.
3. מינהל סביבה ופיתו בר קיימא – רישוי יצוא דו שימושי.
4. טיפול בבקשות לקבלת פטור מכוח סעיף 2ג(2) לצו יבוא חופשי במנהל התיאום והקישור שבמעבר ארז.
5. מינהל יהלומים – פיקוח וגבייה בענף היהלומים.
שנת 2018:
6. אבטחת מידע.
7. הליך הטיפול בבקשה להיתר עבודה פרטית.
8. חלוקת מכסות יבוא מזון
בהקשר דנן, יצוין כי בעקבות החלטת ממשלה מס' 1754, פוצל משרדנו ו"זרוע העבודה" הועבר למשרד הרווחה והשירותים החברתיים.
משרד זה, המוגדר כיום "משרד העבודה, הרווחה והשירותים החברתיים", מטפל בהעמדת מידע לציבור, אם באופן יזום ואם בתגובה לפניות מבקשי המידע – בעצמאות מוחלטת.
אשר על כן, כל בירור בנוגע לדוחות ביקורת שהוכנו ביחס ליחידות התעסוקה - בתקופה הנקובה בבקשת המידע, יש לקיימו אל מול משרד זה, שם מצוי המידע.
שנית, ולעניין מתווה לצמצום הבקשה: 
כאמור לעיל, בקשתך רחבה מכדי שיהיה ניתן להיענות לה מבלי להקצות בעבורה משאבים, אותם סבור משרדינו כי הקצאתם, אינה ב"מתחם הסבירות".
על כן, מציע המשרד כי ככל שמרשימת דוחות הביקורת הפנימיים המוזכרים לעיל, ישנו דוח מסוים אשר את מוצאת בו עניין, נבקשך להצביע עליו ולציינו בפנינו.

בהתאם לכך, יבחן משרדנו את אפשרותו להיענות לכך ולמוסרו.
בהקשר דנן, שימת דגש  תינתן לתכלית החוק והעניין הציבורי במידע, כמו גם חיוניות גילויו, בחלקו או במלואו, מחד, אל מול עוצמת הפגיעה הצפויה באינטרס של הרשות הציבורית אם ייחשף המידע, כמו גם חשיבות הבטחת קיומו התקין של הליך הביקורת הפנימית, מאידך. 



בברכה
יוסי זולפן,

  הממונה על חוק חופש המידע
   משרד הכלכלה והתעשייה













העתק: עו"ד אמל כולאב, הלשכה המשפטית



משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

